Haaluma wal-fakkaatuun, serotni itti fufuun bahanis aangoo mootummaan diinagdee biyyattii kallattii hundaan too’achuu itti danda’u kan cimsan turan. Keessumattuu, sochiiwwan daldalaa hirmaannaa abbootii qabeenyaa dhuunfaatiin gaggeeffamaa turan harka mootummaa yammuu galan hirmaannaa abbootii qabeenyaa dhuunfaa warshaalee xixiqqaadhaan kan daangeffame ture. Sochiin qabeenya dhuunfaa gara mootummaatti jijjiruuf taasifame itti fufee osoo jiruu mootummaan Dargi18 bara 1975 labsii bahe labsii lakk 235/1975’n haala invastarootni biyya alaa mootummaa waliin itti hojjatan baasee ture. Haata’u malee, abbootiin qabeenyaa lammummaan isaanii Itoophiyaa ta’e kana keessatti akka hirmatan hintaasisamne.